Lesersbrief: Ou Weermagmanne, waar is julle?Frik Lotz. Foto: Verskaf. Frik Lotz van Sasolburg skryf: Ek het onlangs die artikel op Maroela Media wat deur Tienie Fourie geskryf is, naamlik “Ek salueer hulle”, baie geniet. Dit het baie herinneringe teruggebring van daardie tyd. Ek het my militêre diensplig van twee jaar gedurende 1984/’85 by 2 Spesiale Diensbataljon in Zeerust gedoen. My grensdiens het ek by 10 Pantser in Oshakati gedoen. Ek het met trots gedien in een van die beste en mees gedissiplineerde weermagte wat daar was. Dit was harde en goeie opleiding wat ons ontvang het wat ons goed toegerus het vir die taak wat voorgelê het. Daar was goeie en slegte tye, maar ons is saamgesnoer in ŉ hegte eenheid en baie vriendskappe is gesmee. Ons het in die weermag ingegaan as seuns, maar daar uitgekom as manne en het dinge gesien en beleef wat mens nie in woorde altyd kan beskryf nie. Baie manne het heel teruggekom huis toe, maar ander het hul lewens verloor in die bosoorlog. Ander is weer vermink of het geestelike letsels opgedoen wat vandag nog by hul spook. Watter dank het die manne ooit gekry vir al die opofferinge wat gemaak was destyds? Absoluut niks nie en almal word nou uitgekryt as beskermers van apartheid, wat natuurlik ŉ klomp snert is. Die SAW Muur van Herinnering by die Voortrekkermonument se erfenisterrein. Foto: Esté Meyer Jansen/Maroela Media. Die militêre stryd is onteenseglik deur die SAW gewen, maar polities het ons verloor omdat die politici van daai tyd ons in die steek gelaat het. Hoeveel van die destydse NP-politici het al dankie gesê vir die manne wat in die grensoorlog soveel moes opoffer vir hul land en wanneer gaan daai politici om verskoning vra dat hulle ons op die politieke speelveld in die steek gelaat het? Die lede wat in die ou SAW gedien het, verdien erkenning vir die puik werk wat hulle verrig het om die land en sy mense destyds veilig te hou. Ek bring hulde aan al die manne van daai tyd en sal graag wil weet hoe hulle voel oor alles wat destyds gebeur het en wat hulle dink van die stand van sake tans in die land. Dis tyd dat ons ou weermagmanne se stemme hard en duidelik gehoor word. Ou weermagmanne, waar is julle? Dankie aan al die manne van daai tyd. Ons sal nooit vergeet nie!